Organizația studențească Clubul de Marketingdin cadrul Universității "Ștefan cel Mare" din Suceava (USV) organizează luni, 25 martie, la ora 16:30, în Aula din corpul E, un eveniment intitulat "De la zero la succes". Invitații speciali ai întâlnirii sunt membri ai "InBusiness Club", care s-au remarcat prin activitatea lor în calitate de antreprenori: Tudor Andronic, Ionuț Burac, Ruxandra Mihalachi, Alexandra Muntean și Robert Șröder.
Vorbind despre invitații evenimentului, Tudor Andronic este fondatorul clinicii FizioMED și al complexului Casa Străbunicului, Ionuț Burac este proprietarul companiei Carpatis, Ruxandra Mihalachi este fondatoarea EcoOPTIC, Alexandra Muntean a pus bazele Spălătoriei din Cartier și a Cafenelei din Cartier, iar Robert Șröder este creatorul cafenelei Palo Santo. La propunerea invitaților, evenimentul va consta într-o discuție liberă (Q&A) care să inspire și să motiveze cât mai mulți tineri în a-și urma visurile și în a face primii pași în dezvoltarea unor afaceri proprii.
Având în vedere faptul că antreprenorii suceveni activează într-o diversitate de domenii, evenimentul nu se adresează doar studenților Facultății de Economie, Administrație și Afaceri, ci și celor de la alte facultăți ale USV. Participarea este gratuită, iar cei interesați sunt rugați să își rezerve locul la numărul de telefon 0748 759643. Pentru mai multe informații contactați club.marketing17@gmail.com